ΓΡΑΠΤΗ ΕΡΩΤΗΣΗ P-4152/97 υποβολή: Francesco Baldarelli (PSE) προς την Επιτροπή (7 Iανουαρίου 1998)

Θέμα: Εφαρμογή του Κανονισμού 2078/92/ΕΟΚ στα ιταλικά Διοικητικά Διαμερίσματα

Το Περιφερειακό Συμβούλιο του Διαμερίσματος Marche, μετά τις γραπτές γνωμοδοτήσεις της Επιτροπής και μια απόφαση του Περιφερειακού Διοικητικού Δικαστηρίου, ρύθμισε με δική του πράξη την εφαρμογή του Κανονισμού 2078/92/ΕΟΚ ((ΕΕ L 215 της 30.7.1992, σελ. 85)) και στη συγκεκριμένη περίπτωση το μέτρο Α2 «Βιολογική Γεωργία».

Το Συμβούλιο του Διαμερίσματος ρύθμισε - βάσει των τεχνικών γνωμοδοτήσεων και κατά τρόπο συντονισμένο με τον κοινοτικό κανονισμό - τα μέτρα που αφορούν τη μεταστροφή των εδαφών σε βιολογικές δραστηριότητες με δυνατότητα πενταετούς περιτροπής της καλλιέργειας ιατρικών βοτάνων.

Η απόφαση προβλέπει: 1) ότι η επιφάνεια καλλιεργείας ιατρικών βοτάνων θα μπορεί να έχει πενταετή περιτροπή υπό τον όρον ότι δεν θα υπερβαίνει το 60% της Χρήσιμης Γεωργικής Επιφάνειας (ΧΓΕ) 7 2) οι κατά κύριο λόγο ζωοτεχνικές εκμεταλλεύσεις με επιφάνεια κάτω των 5 εκταρίων μπορούν εντός πενταετίας να φθάνουν το 100% της ΧΓΕ.

Η απόφαση αυτή εξεδόθη βάσει παρομοίων αποφάσεων των Διαμερισμάτων Τοσκάνης, Λομβαρδίας και Emilia-Romagna που για καλλιέργειες βοτάνων (ιατρικών ή βοσκής πολυετούς καλλιεργείας) προβλέπουν ανάλογη πενταετή περιτροπή.

Η ΓΔVI είχε, μετά από ορισμένες συναντήσεις, παράσχει ευρείες θετικές διαβεβαιώσεις ως προς το θεμιτό της απόφασης του Διαμερίσματος. Σήμερα αντίθετα, με ανακοινώσεις υπαλλήλων της προς το Διαμέρισμα Marche, φαίνεται ότι υπάρχουν αμφισβητήσεις.

Υπό το πρίσμα των ανωτέρω ερωτάται η Επιτροπή:

- Πώς μπορεί να προβλέπει άνιση μεταχείριση μεταξύ των ιταλικών Διοικητικών Διαμερισμάτων όσον αφορά την εφαρμογή του μέτρου Α2 του Κανονισμού 2078/92/ΕΟΚ;

- Δεν θεωρεί ότι εμπίπτει πλήρως στην αρχή της επικουρικότητας η εφαρμογή του εν λόγω Κανονισμού εκ μέρους του Διαμερίσματος;

- Ασκήθηκαν πιέσεις στην ίδια ή τους υπαλλήλους της ώστε να τηρήσει έναντι του Διαμερίσματος Marche στάση αρνητική ή διαφορετική σε σχέση με άλλα Διαμερίσματα;

- Δεν θεωρεί ότι πρέπει αμέσως να επιτρέψει στο Διαμέρισμα Marche αυτό που ισχύει για άλλες περιοχές;

Απάντηση του κ. Fischler εξ ονόματος της Επιτροπής (26 Ιανουαρίου 1998)

Λόγω της εξέλιξης της υπόθεσης σχετικά με την πιθανολογούμενη άνιση μεταχείριση προς το διαμέρισμα Marche, όσον αφορά τις διαδικασίες εφαρμογής του μέτρου Α2 «Βιολογική Γεωργία» του περιφερειακού προγράμματος για τον γεωργοπεριβαλλοντικό τομέα, η Επιτροπή προέβη σε εξέταση ανάλογων μέτρων που εφαρμόζονται στο πλαίσιο όλων των προγραμμάτων που προβλέπονται για την Ιταλία δυνάμει του κανονισμού (ΕΟΚ) αριθ. 2078/92. Η εν λόγω εξέταση δεν καταδεικνύει περιπτώσεις άνισης είτε προτιμησιακής μεταχείρισης. Η Επιτροπή, επανειλημμένως στο παρελθόν, αλλά και πρόσφατα, στις 9 Δεκεμβρίου 1997, εξέφρασε και ανέλυσε στις περιφερειακές αρχές τις επιφυλάξεις της σχετικά με την απόφαση του Περιφερειακού Διοικητικού Δικαστηρίου, που αναφέρεται στην ερώτηση. Σύμφωνα με την απόφαση αυτή, προβλέπεται αδικαιολόγητα να καταργηθεί το ισχύον σύστημα της εκ περιτροπής καλλιέργειας (διετής καλλιέργεια σιτηρών + τριετής καλλιέργεια ξηρών ζωοτροφών) και να αντικατασταθεί με πενταετή μονοκαλλιέργεια μηδικής, κι αυτό όσον αφορά όλες τις τρέχουσες αναλήψεις υποχρεώσεων, για τις κύριες κτηνοτροφικές εκμεταλλεύσεις, είτε για αυτές με επιφάνεια κάτω των 5 εκταρίων. Η προτεινόμενη μονοκαλλιέργεια μηδικής δεν δικαιολογείται ούτε από άποψη αγρονομίας, στο πλαίσιο μέτρων για τη βιολογική γεωργία, αλλά ούτε από οικονομική άποψη, αφού δεν θα μπορούσε να αιτιολογήσει την ισχύουσα σχετική πριμοδότηση.

Εξάλλου, η Επιτροπή εκτιμά ότι ενδεχόμενη επικύρωση της ανωτέρω απόφασης θα αποτελούσε ένδειξη άνισης μεταχείρισης έναντι των υπολοίπων ιταλικών διαμερισμάτων, όπου, αντίθετα με όσα επισημαίνονται στην ερώτηση του αξιότιμου μέλους του Κοινοβουλίου, τα προαναφερόμενα μέτρα προβλέπουν υποχρεωτική πολυετή εκ περιτροπής καλλιέργεια, γεγονός που αποκλείει τις μονοκαλλιέργειες ξηρών ζωοτροφών κατά την ανάληψη υποχρέωσης στον γεωργοπεριβαλλοντικό τομέα.

Δυνάμει του άρθρου 7 του κανονισμού (ΕΟΚ) αριθ. 2078/92, η Επιτροπή εξετάζει τις ανακοινώσεις των κρατών μελών και αποφασίζει εάν συμφωνούν με τον παρόντα κανονισμό, απολύτως τηρουμένης της αρχής της επικουρικότητας.

Όσον αφορά το ερώτημα σχετικά με ενδεχόμενες πιέσεις, η Επιτροπή θεωρεί ότι είναι τελείως αβάσιμο και δεν κρίνει σκόπιμο να απαντήσει.

Προς το παρόν, η Επιτροπή συζητά με τις περιφερειακές αρχές, προκειμένου να καταλήξουν σε μία κοινή θέση σχετικά με το σύνολο των τροποποιήσεων που αφορούν το υπό εξέταση πρόγραμμα του γεωργοπεριβαλλοντικού τομέα.